Verslag plaas Smith, De Villiers onder rasvergrootglas | Maroela Media
AB de Villiers, Graeme Smith en Mark Boucher. Foto: Marty Melville/AFP.
In 'n omvattende verslag van meer as 200 bladsye word verskeie Suid-Afrikaanse krieketspelers daarvan beskuldig dat hulle rassisties teenoor hul swart medespelers optree.
AfriForum het 'n opslagbal van sy eie teen die bevindings van Krieket Suid-Afrika (KSA) se projek vir maatskaplike geregtigheid en nasiebou (SJN) afgevuur.
Advokaat Dumisa Ntsebeza (onafhanklike ombudsman) het vroeër die week in sy verslag van 235 bladsye onder meer Suid-Afrikaanse krieketlegendes soos Graeme Smith, Mark Boucher en AB de Villiers onder 'n rasvergrootglas geplaas.
Die burgerregteorganisasie het die verslag egter as eensydig afgemaak omdat dit slegs wit spelers as die skuldige partye voorhou, terwyl daar oor die blatante diskriminasie en rassisme van die kwotastelsel geswyg word.
Volgens Ntsebeza kan Smith se aanstelling as KSA se direkteur van krieket as onreëlmatig beskou word, maar daar was wel geen rasdiskriminasie betrokke nie.
Hy was egter krities oor die voormalige Protea-kaptein se besluit om Boucher as die Suid-Afrikaners se hoofafrigter aan te stel, terwyl Enoch Nkwe oor die hoof gesien is.
"Mnr. Smith en KSA kon nie daarin slaag om die vermoedelik onbillike diskriminasie met die aanstelling van Boucher bó Nkwe te weerlê nie."
Nkwe het intussen uit sy pos as hulpafrigter bedank.
Boucher is die mees suksesvolle toetspaaltjiewagter ooit. Argieffoto.
Boucher, wat vroeër reeds moes bontstaan nadat Paul Adams tydens die transformasie-sittings getuig het dat die oudpaaltjiewagter glo een van die spelers was wat hom destyds "brown sh*t" genoem het, is ook in die verslag uitgesonder.
Die ombudsman meen dat die 45-jarige Protea-afrigter se verweer 'n "gebrek aan sensitiwiteit en begrip" openbaar het.
Dan is De Villiers ook in die spervuur omdat hy glo in sy dae as kaptein van Suid-Afrika se eendagkrieketspan teen die insluiting van Khaya Zondo in 'n wedstryd teen Indië geskop het.
Met JP Duminy op die krukkelys is Dean Elgar (wat nie deel van die aanvanklike eendagkrieketgroep was nie) bó Zondo vir die finale kragmeting gekies.
Volgens die verslag is Zondo 'n slagoffer van die sogenaamde "uitsluitingskultuur" binne Suid-Afrikaanse krieket en dat De Villiers rasgewys teen die kolwer gediskrimineer het.
"Sy (De Villiers) se optrede was arbitrêr en irrasioneel omdat daar geen regverdigbare rede vir mnr. Zondo se weglating was nie.
"Sy optrede is gemotiveer deur onderliggende en ongegronde vooroordeel ten opsigte van swart spelers se bevoegdheid."
De Villiers op die oorlogspad teen Australië. Foto: Twitter.
De Villiers, wat deur talle krieketkenners as een van die beste kolwers ooit beskou word, het op die aantygings gereageer.
"Ek ondersteun die poging om gelyke krieketgeleenthede vir almal te bewerkstelling, maar in my speeldae het ek slegs besluite in belang van die span geneem; dit was nooit op grond van enigiemand se ras geneem nie," het De Villiers gesê.
Zondo is intussen weer deur die Protea-keurders vir die kortgeknipte reeks teen Nederland nadergetrek. Hy het vier lopies van ses aflewerings aangeteken voordat hy deur Roelof van der Merwe skoongeboul is.
Ronald Peters, bestuurder van sport by AfriForum, het in sy reaksie gekap na die verslag se gevolgtrekkings dat De Villiers teen 'n medespeler gediskrimineer het bloot omdat hy die meriete van die spankeuse in twyfel getrek het.
"Dit is lasterlik en 'n skending van De Villiers se regte dat Ntsebeza – terwyl hy self erken dat hy weens die aard van sy ondersoek nie 'definitiewe bevindings' kon maak nie – voortgaan om 'n krieketlegende onder verdenking te plaas.
"Dit is tragies dat De Villiers, wat krieket in die land met groot toewyding gedien het, nou die slagoffer word om 'n rasbehepte politieke agenda in KSA te bevorder," het Peters gesê.
Klik hier om die volledige verslag van 235 bladsye te sien.
Ou Smith moet maar nog n knieg vat, lyk my nie die voriges het gewerk noe
Ja hulle mos wit so sal rassite wees ek dink ek kla met SA krieket
Ek kan nie die woorde gebruik wat ek wil nie dasrom geen lommentaar nie behalwe dat ek die " onafhanklikheid:
Hierdie is lagwekkend, ksa se hele bestuur is op rasisme geskoei van die kwota spelers tot die geforseerde knie buig ,as ek vir sa gespeel het sou ek bedank en 'n onafhanklike span begin gebaseer op meriete vir die beste spelers ongeag ras of kleur en die barbarian span genoem het.